क्षमा एक उपचार प्रक्रिया है। यदि हम किसी को क्षमा नहीं कर सकते, तो इसका अर्थ है कि हम क्रोध, क्षोभ, अशांति, अस्वीकृति, प्रतिकार आदि नकारात्मक भावों का संचय कर पोषण अपने अंदर कर रहे हैं। इस अवस्था में हमारी सारी ऊर्जा अथवा जीवनी शक्ति इन्हीं भावों के पोषण और स्थायित्व में व्यर्थ चली जाती है। हम अपनी ऊर्जा का उपयोग सकारात्मक भावों का निर्माण करने की बजाय उसे नकारात्मकता में परिवर्तित करने के लिए बाध्य हो जाते हैं। ऊर्जा का ये असंतुलन ही सभी व्याधियों के लिए उत्तरदायी है। क्षमा द्वारा इस प्रक्रिया को बदल कर ही हम स्वस्थ-संतुलित जीवन व्यतीत कर सकते हैं।